b"\n_START_ARTICLE_\nOsmoza\n_START_PARAGRAPH_\nOsm\xc3\xb3za (tudi ozmoza, iz gr\xc5\xa1.: \xe1\xbd\x84\xcf\x83\xce\xbc\xce\xbf\xcf\x82 pritisk, tlak) je usmerjen prehod topila skozi polprepustno sredstvo. Pojav je poseben primer difuzije, \xc5\xa1ir\xc5\xa1e pa je vrsta pasivnega transporta. Topilo prehaja iz podro\xc4\x8dja z ni\xc5\xbejo koncentracijo raztopljene snovi v podro\xc4\x8dje z vi\xc5\xa1jo koncentracijo. Polprepustno sredstvo je prehodno za topilo, ne pa za raztopljeno snov (topljenec). Polprevodni medij je pogosto opna (membrana) ali delilna pregrada oziroma diafragma. Pojav je zelo pomemben za \xc5\xbeivljenje.\n_START_SECTION_\nPotek osmoze\n_START_PARAGRAPH_\nDelci topila prehajajo iz raztopine z manj\xc5\xa1o koncentracijo topljenca v raztopino z vi\xc5\xa1jo koncentracijo, na koncu pa se koncentraciji izena\xc4\x8dita kot tudi osmotska tlaka raztopin. Povezavo med osmotskim tlakom in koncetracijo topila podaja Van 't Hoffov zakon. Ker so skozi polprepustno opno (polprevodno membrano) prehajali delci topila, se na eni strani prostornina zmanj\xc5\xa1a, na drugi strani pa enako pove\xc4\x8da._NEWLINE_Kot pri izravnavi temperature tudi pri osmozi za proces ni potrebno dovesti energije._NEWLINE_Pri osmozi gre v bistvu za izravnavo kemijskega potenciala obeh raztopin. Ker prehaja skozi membrano le topilo, obravnavamo kemijski potencial topila, koncentracija topljenec le spreminja kem. potencial topila._NEWLINE_Vedno moramo imeti v mislih, da narava te\xc5\xbei k ravnote\xc5\xbeju, torej raztopini bosta v ravnote\xc5\xbeju le, ko bosta njuna kem. potenciala enaka._NEWLINE_Raztopina vi\xc5\xa1je koncentracije ima ni\xc5\xbeji kem. potencial kot raztopina ni\xc5\xbeje koncentracije. Da bosta raztopini spet v ravnote\xc5\xbeju, se mora ratopini ve\xc4\x8dje koncentracije kem. potencial pove\xc4\x8dati. Topilo prehaja iz vi\xc5\xa1jega potenciala do ni\xc5\xbejega, kar zasledimo pri spontanih procesih._NEWLINE_Kemijski potencial se pove\xc4\x8duje tudi, \xc4\x8de se pove\xc4\x8da hidrostati\xc4\x8dni tlak (ne osmotski), in obratno._NEWLINE_Napa\xc4\x8dno je mi\xc5\xa1ljenje, da ima raztopina ve\xc4\x8dje koncentracije ve\xc4\x8dji tlak, ker potem, bi se moral ta zmanj\xc5\xa1ati, da bi pri\xc5\xa1lo do ravnote\xc5\xbeja. Vbistvu mora \xc5\xa1ele priti do pove\xc4\x8danja tlaka, da bo sistem spet v ravnote\xc5\xbeju._NEWLINE_Raztopina ve\xc4\x8dje (manj\xc5\xa1e) koncentracije ima torej tendenco do razred\xc4\x8devanja (koncentriranja) ali/in pove\xc4\x8danja (zmanj\xc5\xa1anja) tlaka.\n_START_SECTION_\nOsmotski tlak\n_START_PARAGRAPH_\nOsmotski tlak neke vrste delcev je pribli\xc5\xbeno enak tlaku idealnega plina z gostoto teh delcev.\n_START_SECTION_\nZgledi\n_START_PARAGRAPH_\nPri kuhanju zelenjavne juhe uporabimo sol, da prepre\xc4\x8dimo vstopanje vode v rahlo slano zelenjavo, ki bi s tem nabreknila, celi\xc4\x8dne stene bi popokale, vsebina celic bi iztekla v okolico, jed pa izgubila okus. Obratno dose\xc5\xbeemo pri kuhanju mesne juhe z opustitvijo soljenja vode \xe2\x80\x93 zaradi osmotskega vdiranja vode meso se izlo\xc4\x8dijo snovi, ki dajo juhi okus. (Opomba avtorja: Pred koncem kuhanja pa juho le solite, sicer je neokusna)._NEWLINE_Dializa je mogo\xc4\x8da samo zaradi osmoze. Pri tem se nahaja na eni strani membrane mo\xc4\x8dno nasi\xc4\x8den dializant, na drugi pa kri. Kri se pri tem o\xc4\x8disti._NEWLINE_Drevesa in druge rastline prena\xc5\xa1ajo vodo od korenin proti vrhu. Po raziskavah skupine na Univerzi Severne Karoline lahko zrastejo drevesa najve\xc4\x8d do vi\xc5\xa1ine 130 m. Vi\xc5\xa1je osmoti\xc4\x8dni pritisk ne zado\xc5\xa1\xc4\x8da ve\xc4\x8d za premagovanje te\xc5\xbenosti. (Vir: Nature Vol 428, april 2004)._NEWLINE_Pokanje zrelih \xc4\x8de\xc5\xa1enj po de\xc5\xbeju je posledica osmoti\xc4\x8dnega vdora vode v \xc4\x8de\xc5\xa1nje._NEWLINE_Solne elektrarne bi pridobivala elektri\xc4\x8dno energijo na osnovi osmoze med sladko (re\xc4\x8dno) in slano (morsko) vodo. Osmotski tlak med re\xc4\x8dno in morsko vodo je okoli 260 m vodnega stolpca."